b'\n_START_ARTICLE_\nR\xc3\xado Gallegos\n_START_PARAGRAPH_\nR\xc3\xado Gallegos je upravno sredi\xc5\xa1\xc4\x8de ju\xc5\xbene argentinske province Santa Cruz. Nahaja se v ju\xc5\xbenem delu province, 13 km od obale Atlantskega oceana ob ustju reke Gallegos. Od Buenos Airesa je oddaljeno 2.636 km. Leta 2001 je \xc5\xa1telo nekaj ve\xc4\x8d kot 79.000 prebivalcev._NEWLINE_Leta 1525 je reko kot prvi Evropejec\xc2\xa0\xc2\xbbodkril\xc2\xab\xc2\xa0Jofr\xc3\xa9 de Loaiza in jo poimenoval San Idelfonso. Ob odpravi Sim\xc3\xb3na de Alcazabe leta 1535 je reka dobila dana\xc5\xa1nje ime R\xc3\xado Gallegos. Naselje so argentinske oblasti skupaj z mornari\xc5\xa1kim opori\xc5\xa1\xc4\x8dem ustanovile \xc5\xa1ele 19. decembra 1885, da bi tako bolje izrazile svojo suverenost v tem predelu Patagonije. Med letoma 1912 in 1920 se je vladnemu povabilu odzvalo okoli 3000 priseljencev iz Falklandskih otokov in ju\xc5\xbenega \xc4\x8cila. V okolici se je razvila ov\xc4\x8dereja in R\xc3\xado Gallegos je postal pomembno pristani\xc5\xa1\xc4\x8de za izvoz ov\xc4\x8djih pridelkov._NEWLINE_\xc5\xbde leta 1888 je teritorialni guverner Ram\xc3\xb3n Lista izbral R\xc3\xado Gallegos za novo upravno sredi\xc5\xa1\xc4\x8de teritorija Santa Cruz. 19. maja 1904 se je upravno sredi\xc5\xa1\xc4\x8de tudi formalno preselilo iz mesta Puerto Santa Cruz v R\xc3\xado Gallegos. To je ostal tudi po letu 1957, ko je teritorij postal dana\xc5\xa1nja provinca Santa Cruz._NEWLINE_Leta 1982 je bil pomembno letalsko opori\xc5\xa1\xc4\x8de v falklandski vojni._NEWLINE_Med letoma 1987 in 1991 je bil \xc5\xbeupan R\xc3\xado Gallegosa trenutni predsednik Argentine N\xc3\xa9stor Kirchner._NEWLINE_Mesto brez ve\xc4\x8djega turisti\xc4\x8dnega pomena je sti\xc4\x8di\xc5\xa1\xc4\x8de cest iz severnih delov Argentine, Ognjene zemlje in Punta Arenasa v ju\xc5\xbenem \xc4\x8cilu. Obenem ima letali\xc5\xa1\xc4\x8de in \xc5\xbeelezni\xc5\xa1ko povezavo z rudniki premoga v R\xc3\xadu Turbiu. Njegov pomen kot izhodi\xc5\xa1\xc4\x8de za narodni park Los Glaciares je nekoliko upadel po letu 2001, ko je bilo zgrejeno letali\xc5\xa1\xc4\x8de v kraju El Calafate.'